text: RyanAir dropper fire ruter fra Billund 
  09 november 2014 kl. 07.34
  Det irske flyselskab RyanAir åbner 13 ruter fra København. Skærer nu fire ruter væk fra Billund.
  Den kraftige beskæring kommer kort tid efter offentliggørelsen af Ryanairs indtog i København. Her åbner discountoperatøren til foråret 13 ruter, hvoraf der er sat navn på flyvninger til London, Milano og Warszawa.
  - Det er naturligvis ærgerligt, at RyanAir ikke genåbner en række ruter, men det kommer ikke bag på os. Selskabet har meddelt os, at man har mere brug for flyene på andre ruter. Til gengæld har RyanAir stillet i udsigt, at vi får mere trafik, når selskabet får leveret flere fly i efteråret 2015, siger Kjeld Zacho, direktør i Billund Lufthavn til Jyllands-Posten.
  Tidligere i dag skrev vi, at det drejede sig om seks ruter, der var nedlagt. baseret på oplysninger fra Jyllands-Posten. Der er imidlertid tale om fire ruter, oplyser Kjeld Zacho overfor TV SYD. RyanAir har aldrig haft en rute til Tallinn. Ruten til Valencia blev nedlagt i 2008. Vi beklager.
  Følgende ruter forsvinder:
  Carcassone, Frankrig.Faro, Portugal.Alghero, Sardinien.Zadar, Kroatien.
  
  